CELEX: 52018JC0025
Language: mt
Date: 2018-08-13
Title: Proposta Konġunta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt stabbilit permezz tal-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra, fir-rigward tal-adozzjoni ta’ deċiżjonijiet tal-Kumitat Konġunt dwar ir-Regoli ta’ proċedura tal-Kumitat Konġunt u l-adozzjoni tat-termini ta’ referenza tas-sottokumitati u l-gruppi ta’ ħidma

IL-KUMMISSJONI EWROPEA
            Brussell, 13.8.2018
            JOIN(2018) 25 final
            2018/0307(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt stabbilit permezz tal-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra, fir-rigward tal-adozzjoni ta’ deċiżjonijiet tal-Kumitat Konġunt dwar ir-Regoli ta’ proċedura tal-Kumitat Konġunt u l-adozzjoni tat-termini ta’ referenza tas-sottokumitati u l-gruppi ta’ ħidma
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               
                  Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kumitat Konġunt stabbilit permezz tal-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra.
               
            
            
               1.1.Il-Ftehim Qafas bejn l-UE u l-Awstralja
            
            
               Il-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra (“il-Ftehim”) għandu l-għan li jistabbilixxi sħubija msaħħa bejn l-UE u l-Istati Membri tagħha u l-Awstralja u li japprofondixxi u jsaħħaħ il-kooperazzjoni fir-rigward ta’ kwistjonijiet ta’ interess reċiproku, u jirrifletti valuri kondiviżi u prinċipji komuni, inkluż permezz tal-intensifikazzjoni tad-djalogu f’livell għoli. Il-Ftehim se joħloq qafas koerenti u legalment vinkolanti għar-relazzjonijet tal-UE mal-Awstralja. 
            
            
               1.2.Il-Kumitat Konġunt 
            
            
               Il-Kumitat Konġunt huwa mwaqqaf mill-Artikolu 56 tal-Ftehim. Il-kompiti prinċipali tiegħu huma li jiffaċilita l-implimentazzjoni u javvanza l-għanijiet ġenerali tal-Ftehim, kif ukoll li jżomm il-koerenza ġenerali fir-relazzjonijiet bejn l-UE u l-Awstralja. Funzjonijiet oħra tal-Kumitat Konġunt jinkludu: li jimmonitorja l-iżvilupp tar-relazzjonijiet bejn l-UE u l-Awstralja; li jwettaq skambju ta’ fehmiet u jagħmel suġġerimenti dwar kwalunkwe kwistjoni ta’ interess komuni; li jagħmel sforz biex isolvi t-tilwimiet li jistgħu jinqalgħu fl-oqsma koperti bil-Ftehim. 
            
            
               Il-Kumitat Konġunt jagħmel rakkomandazzjonijiet u jadotta deċiżjonijiet, fejn xieraq, biex jagħti effett lill-aspetti speċifiċi ta’ dan il-Ftehim. Il-Kumitat Konġunt jopera b’kunsens u jiltaqa’ fil-livell ta’ uffiċjali għolja. Il-Kumitat Konġunt jadotta r-regoli ta’ proċedura tiegħu stess. Huwa jista’ jistabbilixxi sottokumitati u gruppi ta’ ħidma biex jittrattaw kwistjonijiet speċifiċi. 
            
            
               1.3.L-att previst tal-Kumitat Konġunt
            
            
               L-għan tal-atti previsti huwa li jadottaw, skont l-Artikolu 56(4) tal-Ftehim, ir-Regoli ta’ proċedura li huma l-bażi tal-organizzazzjoni tal-Kumitat Konġunt u t-termini ta’ referenza tas-sottokumitati u l-gruppi ta’ ħidma biex jippermettu l-implimentazzjoni tal-Ftehim. 
            
            
               2.Il-pożizzjoni li għandha tittieħed f’isem l-Unjoni
            
            
               Il-pożizzjoni li trid tiġi adottata f’isem l-Unjoni jenħtieġ li timmira lejn l-adozzjoni tar-Regoli ta’ proċedura tal-Kumitat Konġunt bejn l-UE u l-Awstralja u t-termini ta’ referenza tas-sottokumitati u l-gruppi ta’ ħidma. Jenħtieġ li l-pożizzjoni tkun ibbażata fuq l-abbozzi ta’ deċiżjonijiet tal-Kumitat Konġunt. 
            
            
               3.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               3.1.Bażi ġuridika proċedurali
            
            
               3.1.1Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregolaw is-sede inkwistjoni Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  1
               .
            
            
               3.1.2Applikazzjoni għall-każ preżenti
            
            
               Il-Kumitat Konġunt huwa korp stabbilit mill-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra.
            
         
         
            
               L-atti li l-Kumitat Konġunt huwa msejjaħ biex jadotta jikkostitwixxu atti li għandhom effetti legali. Dan għaliex, skont l-Artikolu 56(3)(i) tal-Ftehim, il-Kumitat Konġunt irid jadotta deċiżjonijiet, li huma vinkolanti fuq il-Partijiet tal-Ftehim.
            
            
               L-atti previsti la jissupplimentaw u lanqas jemendaw il-qafas istituzzjonali tal-Ftehim.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               3.2.Bażi ġuridika sostantiva
            
            
               3.2.1Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun jista’ jiġi identifikat bħala l-ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva unika, jiġifieri dik rikjesta mill-għan jew mill-komponent ewlieni jew predominanti.
            
            
               Fir-rigward ta’ att previst li simultanjament isegwi għadd ta’ għanijiet, jew li għandu diversi komponenti, li huma inseparabbilment marbuta mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE se jkollha tinkludi, eċċezzjonalment, id-diversi bażijiet ġuridiċi korrispondenti.
            
            
               3.2.2Applikazzjoni għall-każ preżenti
            
            
               L-atti previsti għandhom l-għan li jippromwovu l-objettivi tal-Ftehim u li jiffaċilitaw l-implimentazzjoni tiegħu. 
            
            
               Il-Ftehim isegwi l-għanijiet u jinkludi komponenti mill-oqsma tal-Politika Estera u ta’ Sigurtà Komuni, il-Politika Kummerċjali Komuni u l-kooperazzjoni teknika ma’ pajjiżi żviluppati. Dawn l-aspetti tal-Ftehim huma marbuta b’mod li ma jistgħux jinfirdu minn xulxin u mingħajr ma wieħed mhu inċidentali għall-ieħor. L-iffirmar tal-Ftehim hu bbażat fuq l-Artikolu 37 tat-TUE, l-Artikolu 207 tat-TFUE u l-Artikolu 212(1).
            
            
               L-att previst għalhekk jenħtieġ li jkun ibbażat fuq l-istess bażijiet ġuridiċi sostantivi.
            
            
               3.3.Konklużjoni
            
            
               Għalhekk, fid-dawl ta’ dan ta’ hawn fuq, il-bażi ġuridika tad-deċiżjoni proposta jenħtieġ li tkun l-Artikolu 37 tat-TUE, l-Artikolu 207 tat-TFUE u l-Artikolu 212(1) tat-TFUE li jinqraw flimkien mal-Artikolu 218(9) tat-TFUE.
            
            
            
               2018/0307 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt stabbilit permezz tal-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra, fir-rigward tal-adozzjoni ta’ deċiżjonijiet tal-Kumitat Konġunt dwar ir-Regoli ta’ proċedura tal-Kumitat Konġunt u l-adozzjoni tat-termini ta’ referenza tas-sottokumitati u l-gruppi ta’ ħidma
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 37 tiegħu,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207 u 212(1) flimkien mal-Artikolu 218(9) tiegħu,
            
            
               Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea,
            
            
               Billi:
            
            
               (1)Il-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra
                  2
                (“il-Ftehim”), ġie ffirmat fi Brussell fis-7 ta’ Awissu 2017 u ġie applikat b’mod proviżorju minn […];
            
            
               (2)L-Artikolu 56(1) tal-Ftehim jistabbilixxi Kumitat Konġunt biex jiffaċilita l-implimentazzjoni tal-Ftehim (“il-Kumitat Konġunt”);
            
            
               (3)L-Artikolu 56(4) tal-Ftehim jipprevedi li l-Kumitat Konġunt jadotta r-regoli ta’ proċedura tiegħu u li jista’ jistabbilixxi sottokumitati u gruppi ta’ ħidma biex jittrattaw kwistjonijiet speċifiċi;
            
            
               (4)Ir-regoli ta’ proċedura tal-Kumitat Konġunt u t-termini ta’ referenza tas-sottokumitati u l-gruppi ta’ ħidma jenħtieġ li jiġu adottati malajr kemm jista’ jkun, sabiex jiżguraw l-implimentazzjoni effettiva tal-Ftehim;
            
            
               (5)Jenħtieġ għalhekk li l-pożizzjoni tal-Unjoni fil-Kumitat Konġunt tkun ibbażata fuq l-abbozzi ta’ Deċiżjonijiet tal-Kumitat Konġunt mehmużin,
            
            
            
               ADDOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li trid tittieħed, f’isem l-Unjoni, fl-ewwel laqgħa tal-Kumitat Konġunt għandha tkun ibbażata fuq l-abbozzi ta’ Deċiżjonijiet tal-Kumitat Konġunt mehmużin ma’ din id-Deċiżjoni.
            
            
            
            
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-Kawża C-399/12 Il-Ġermanja vs Il-Kunsill (OIV), ECLI:EU:C:2014:2258, il-paragrafi 61-64. 
               
               
                  
                     (2)
                  
                        ĠU L 237, 15.09.2017, p. 7.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 13.8.2018
            JOIN(2018) 25 final
            Proposta Konġunta għal
            ANNESSI
            ta' […]
            Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fil-Kumitat Konġunt stabbilit permezz tal-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra, fir-rigward tal-adozzjoni ta’ deċiżjonijiet tal-Kumitat Konġunt dwar ir-Regoli ta’ proċedura tal-Kumitat Konġunt u l-adozzjoni tat-termini ta’ referenza tas-sottokumitati u l-gruppi ta’ ħidma
            
               
         
         
            
               ANNESS 1
            
            
            
               Deċiżjoni Nru 1/2018 tal-Kumitat Konġunt UE-Awstralja
            
            
               ta’ …
            
            
               li biha jadotta r-Regoli ta’ Proċedura tiegħu
            
            
            
               IL-KUMITAT KONĠUNT UE-AUSTRALIA,
            
            
               Wara li kkunsidra l-Ftehim Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra
                  1
                (“il-Ftehim”), u b’mod partikolari l-Artikolu 56 tiegħu,
            
            
               Billi:
            
            
               (1)Ġew applikati partijiet mill-Ftehim b’mod proviżorju minn […],
            
            
               (2)Għalhekk, jenħtieġ li l-Kumitat Konġunt jadotta r-regoli ta’ proċedura tiegħu,
            
            
            
               ADDOTTA DIN ID-DEĊIŻJONI:
            
            
            
               Artikolu 1
            
            
               B’dan huma adottati r-regoli ta’ proċedura tal-Kumitat Konġunt UE-Awstralja, kif jinsabu fl-Anness.
            
            
            
               Artikolu 2 
            
            
               Din id-deċiżjoni se tidħol fis-seħħ fid-data tal-adozzjoni tagħha.
            
         
         
            
            
               Iffirmat fi …, 
            
            
            
               Għall-Kumitat Konġunt UE-Awstralja
            
            
               Il-Kopresidenti
            
            
            
               Anness għad-Deċiżjoni 1
            
            
               Ftehim Qafas bejn l-UE u l-Awstralja
            
            
               REGOLI TA’ PROĊEDURA TAL-KUMITAT KONĠUNT
            
            
            
               Artikolu 1
            
            
               Kompiti u kompożizzjoni
            
            
               1.Il-Kumitat Konġunt se jwettaq il-kompiti stipulati fl-Artikolu 56 tal-Ftehim.
            
            
               2.Il-Kumitat Konġunt se jkun magħmul minn rappreżentanti tal-Partijiet fil-livell xieraq.
            
            
            
               Artikolu 2
            
            
               Presidenza
            
            
               Il-Kumitat Konġunt se jiġi kopresedut miż-żewġ naħat.
            
            
            
               Artikolu 3
            
         
         
            
               Laqgħat
            
            
               1.Il-Kumitat Konġunt normalment se jiltaqa’ darba fis-sena, sakemm ma jkunx deċiż mod ieħor mill-Partijiet. Il-laqgħat se jiġu msejħa mill-Kopresidenti u jinżammu b’mod alternat fi Brussell u f’Canberra, f’data stabbilita b’deċiżjoni reċiproka. Laqgħat straordinarji tal-Kumitat Konġunt jistgħu jsiru b’talba ta’ waħda mill-Partijiet, jekk il-Partijiet jaqblu bejniethom li jsir hekk.
            
            
               2.Il-Kumitat Konġunt normalment se jiltaqa’ fil-livell ta’ uffiċjali anzjani, iżda jista’ jiltaqa’ wkoll fil-livell ministerjali.
            
            
            
               Artikolu 4
            
            
               Pubbliċità
            
            
               Sakemm ma jiġix deċiż mod ieħor, il-laqgħat tal-Kumitat Konġunt mhumiex se jkunu pubbliċi.
            
            
            
               Artikolu 5
            
            
               Parteċipanti
            
            
               1.Qabel kull laqgħa, il-Kopresidenti se jiġu infurmati, permezz tas-segretarji, bil-kompożizzjoni maħsuba tad-delegazzjoni tan-naħa tagħhom.
            
            
               2.Fejn ikun xieraq u bl-approvazzjoni tal-Partijiet, esperti jew rappreżentanti ta’ korpi oħra jistgħu jiġu mistiedna jattendu l-laqgħat tal-Kumitat Konġunt bħala osservaturi jew sabiex jipprovdu informazzjoni dwar suġġett partikolari.
            
            
            
            
               Artikolu 6
            
            
               Segretarji
            
            
               Rappreżentant tas-Servizz Ewropew għall-Azzjoni Esterna u rappreżentant tad-Dipartiment għall-Affarijiet Barranin u l-Kummerċ tal-Awstralja se jservu flimkien bħala segretarji tal-Kumitat Konġunt. Il-komunikazzjonijiet kollha lil u mingħand il-Kopresidenti tal-Kumitat Konġunt se jingħaddu lis-segretarji. Il-korrispondenza lil u mill-Kopresidenti tal-Kumitat Konġunt tista’ ssir permezz ta’ kull mezz bil-miktub, inkluż permezz tal-posta elettronika.
            
            
            
               Artikolu 7
            
            
               Aġendi għal-laqgħat
            
         
         
            
               1.Il-Kopresidenti se jfasslu l-aġenda proviżorja ta’ kull laqgħa. Din se tiġi trażmessa, flimkien mad-dokumenti rilevanti, lill-Parti l-oħra sa mhux iktar tard minn 15-il jum qabel il-bidu tal-laqgħa.
            
            
               2.L-aġenda proviżorja se tinkludi punti li jkunu ppreżentati quddiem il-Kopresidenti sa mhux aktar tard minn 21 jum qabel il-bidu tal-laqgħa.
            
            
               3.Il-Kumitat Konġunt se jadotta l-aġenda finali fil-bidu ta’ kull laqgħa. Punti apparti dawk li jidhru fl-aġenda proviżorja jistgħu jitqiegħdu fuq l-aġenda jekk il-Partijiet jiddeċiedu bejniethom li jsir hekk.
            
            
               4.Bl-approvazzjoni tal-Partijiet, il-Kopresidenti jistgħu jqassru l-limiti ta’ żmien imsemmija fl-Artikolu 7(1) u fl-Artikolu 7(2) fejn meħtieġ.
            
            
            
               Artikolu 8
            
            
               Minuti
            
            
               1.Is-segretarji se jipproduċu b’mod konġunt abbozz tal-minuti ta’ kull laqgħa, normalment fi żmien 30 jum kalendarju minn tmiem il-laqgħa. L-abbozz tal-minuti se jkun ibbażat fuq sinteżi mill-Kopresidenti tal-konklużjonijiet li jkun wasal għalihom il-Kumitat Konġunt.
            
            
               2.L-abbozz tal-minuti se jiġi approvat miż-żewġ Partijiet fi żmien 45 jum kalendarju minn tmiem il-laqgħa jew sa kwalunkwe data oħra approvata b’mod konġunt mill-Partijiet. Malli jkun hemm il-kunsens taż-żewġ naħat għall-abbozz tal-minuti, żewġ kopji oriġinali se jiġu ffirmati mill-Kopresidenti u s-segretarji. Kull Parti se tirċievi kopja oriġinali waħda.
            
            
            
               Artikolu 9
            
            
               Deċiżjonijiet u rakkomandazzjonijiet
            
            
               1.Il-Kumitat Konġunt jista’ jieħu deċiżjonijiet jew jagħmel rakkomandazzjonijiet. Dawn se jkollhom it-titolu “Deċiżjoni” jew “Rakkomandazzjoni”, segwiti b’numru ta’ serje, bid-data tal-adozzjoni tagħhom u b’deskrizzjoni tas-suġġett. Kull deċiżjoni se tiddikjara d-data tad-dħul fis-seħħ tagħha. 
            
            
               2.Il-Kumitat Konġunt jista’ jiddeċiedi li jadotta deċiżjonijiet jew rakkomandazzjonijiet permezz ta’ proċedura bil-miktub. F’tali każijiet, il-Partijiet se jiddeċiedu bejniethom dwar limitu ta’ żmien għat-tul tal-proċedura. Jekk mal-iskadenza ta’ dak il-limitu ta’ żmien, l-ebda Parti ma tkun esprimiet oppożizzjoni għall-proposta ta’ deċiżjoni jew rakkomandazzjoni, il-Kopresidenti tal-Kumitat Konġunt se jiddikjaraw li d-deċiżjoni jew ir-rakkomandazzjoni tkun ġiet adottata bil-kunsens taż-żewġ naħat. 
            
            
               3.Id-deċiżjonijiet u r-rakkomandazzjonijiet adottati mill-Kumitat Konġunt se jiġu rreġistrati f’żewġ kopji validi ffirmati mill-Kopresidenti tal-Kumitat Konġunt.
            
            
               4.Kull Parti tista’ tiddeċiedi li tippubblika d-deċiżjonijiet u r-rakkomandazzjonijiet tal-Kumitat Konġunt fil-pubblikazzjoni uffiċjali rispettiva tagħha.
            
            
            
               Artikolu 10
            
            
               Korrispondenza
            
            
               1.Korrispondenza indirizzata lill-Kumitat Konġunt se tintbagħat lis-segretarju tal-Parti tal-awtur, li min-naħa tiegħu jgħarraf lis-segretarju l-ieħor.
            
         
         
            
               2.Is-segretarji se jiżguraw li l-korrispondenza indirizzata lill-Kumitat Konġunt tingħadda lill-Kopresidenti u tiġi ċċirkolata, fejn xieraq, skont l-Artikolu 11.
            
            
               3.Il-korrispondenza mill-Kopresidenti se tintbagħat lill-Partijiet mis-segretarji u, fejn xieraq, tiġi ċċirkolata, bħala dokumenti kif imsemmi fl-Artikolu 11.
            
            
               4.Il-korrispondenza lil u mill-Kopresidenti tista’ ssir permezz ta’ kull mezz bil-miktub, inkluża posta elettronika.
            
            
            
               Artikolu 11
            
            
               Dokumenti
            
            
               Fejn id-deliberazzjonijiet tal-Kumitat Konġunt ikunu bbażati fuq dokumenti, dawk id-dokumenti se jiġu nnumerati u ċċirkolati mis-segretarji lill-parteċipanti.
            
            
            
               Artikolu 12
            
            
               Spejjeż
            
            
               1.Kull Parti se tieħu ħsieb l-ispejjeż kollha li ġġarrab bħala riżultat tal-parteċipazzjoni fil-laqgħat tal-Kumitat Konġunt, kemm fir-rigward tal-impjegati, l-ivvjaġġar u n-nefqa tal-għajxien kif ukoll fir-rigward tan-nefqa tal-posta u tat-telekomunikazzjonijiet.
            
            
               2.L-ispejjeż marbuta mal-organizzazzjoni tal-laqgħat u mar-riproduzzjoni ta’ dokumenti se jitħallsu mill-Parti li tospita l-laqgħa.
            
            
            
               Artikolu 13
            
            
               Emendar tar-regoli ta’ proċedura
            
            
               1.Il-Partijiet jistgħu jiddeċiedu flimkien li jemendaw dawn ir-regoli ta’ proċedura, skont l-Artikolu 9.
            
            
               2.Il-Kumitat Konġunt jista’ jiddeċiedi li jwaqqaf sottokumitati u gruppi ta’ ħidma sabiex jgħinuh fit-twettiq ta’ dmirijietu.
            
            
               3.Il-Kumitat Konġunt jista’ jiddeċiedi li jtemm kwalunkwe sottokumitat jew grupp ta’ ħidma li huwa jkun stabbilixxa jew li jiddetermina jew jemenda t-termini ta’ referenza tiegħu.
            
            
               4.Is-Sottokumitati u l-Gruppi ta’ Ħidma se jirrappurtaw lill-Kumitat Konġunt wara kull laqgħa tagħhom.
            
            
               5.Il-Gruppi ta’ Ħidma mhu se jkollhom l-ebda setgħa li jieħdu deċiżjonijiet iżda jistgħu jippreżentaw rakkomandazzjonijiet lill-Kumitat Konġunt.
            
         
         
            
            
               ANNESS 2
            
            
            
               Deċiżjoni Nru 2/2018 tal-Kumitat Konġunt UE-Awstralja
            
            
               ta’ … 
            
            
               dwar l-adozzjoni tat-termini ta’ referenza tas-Sottokumitati u tal-Gruppi ta’ Ħidma
            
            
            
            
               IL-KUMITAT KONĠUNT UE-AUSTRALIA,
            
            
               Wara li kkunsidra l-Ftehim ta’ Qafas bejn l-Unjoni Ewropea u l-Istati Membri tagħha, fuq naħa waħda, u l-Awstralja, fuq in-naħa l-oħra (“il-Ftehim”), u b’mod partikolari l-Artikolu 56 tiegħu, u l-Artikolu 13 tar-regoli ta’ proċedura tal-Kumitat Konġunt,
            
            
               Billi:
            
            
               (1)
                     Skont l-Artikolu 13(2) tar-regoli ta’ proċedura tiegħu, il-Kumitat Konġunt jista’ jistabbilixxi Sottokumitati u Gruppi ta’ ħidma sabiex jgħinuh fit-twettiq tal-kompiti tiegħu,
            
            
            
               ADDOTTA DIN ID-DEĊIŻJONI:
            
            
            
               Artikolu 1
            
            
               B’dan huma adottati t-termini ta’ referenza tas-Sottokumitati u tal-Gruppi ta’ Ħidma tal-Kumitat Konġunt, kif jinsabu fl-Anness.
            
            
            
               Artikolu 2
            
            
               Din id-deċiżjoni se tidħol fis-seħħ fid-data tal-adozzjoni tagħha.
            
         
         
            
            
               Iffirmat fi …, xxxx.
            
            
            
                  Għall-Kumitat Konġunt UE-Awstralja
            
            
                  Il-Kopresidenti 
            
            
            
               
            
               Anness tad-Deċiżjoni 2
            
            
               Termini ta’ referenza
            
            
               tas-Sottokumitati u l-Gruppi ta’ ħidma
            
            
            
               Artikolu 1
            
            
               Is-Sottokumitati u l-Gruppi ta’ Ħidma jistgħu jiddiskutu l-implimentazzjoni tal-Ftehim fl-oqsma ta’ responsabbiltà tagħhom. Huma jistgħu jiddiskutu wkoll suġġetti jew proġetti speċifiċi rigward il-qasam rilevanti ta’ kooperazzjoni bilaterali.
            
            
            
               Artikolu 2
            
            
               Is-Sottokumitati u l-Gruppi ta’ Ħidma se jaħdmu taħt l-awtorità tal-Kumitat Konġunt. Huma se jirrapportaw u jibagħtu l-minuti u l-konklużjonijiet tagħhom lill-President tal-Kumitat Konġunt fi żmien 30 jum kalendarju mit-tmiem ta’ kull laqgħa.
            
            
            
               Artikolu 3
            
            
               1. Is-Sottokumitati u l-Gruppi ta’ Ħidma se jkunu komposti minn rappreżentanti taż-żewġ Partijiet.
            
            
               2. Is-Sottokumitati u l-Gruppi ta’ Ħidma jistgħu jistiednu esperti għal-laqgħat tagħhom u jistgħu jisimgħuhom rigward punti speċifiċi fl-aġenda.
            
         
         
            
            
               Artikolu 4
            
            
               Is-Sottokumitati u l-Gruppi ta’ Ħidma se jkunu kopreseduti miż-żewġ naħat.
            
            
            
               Artikolu 5
            
            
               Rappreżentant ta’ kull naħa se jaġixxu b’mod konġunt bħala segretarji tas-Sottokumitati u l-Gruppi ta’ Ħidma.
            
            
            
               Artikolu 6
            
            
               1. Is-Sottokumitati u l-Gruppi ta’ ħidma se jiltaqgħu kull meta ċ-ċirkostanzi jitolbu dan, fuq il-bażi ta’ talba bil-miktub minn kwalunkwe waħda mill-Partijiet. Kull laqgħa se ssir f’post u f’data li jiddeċiedu dwarhom il-Partijiet flimkien
            
            
               2. Meta waħda mill-Partijiet tagħmel talba għal laqgħa, is-segretarju tal-parti l-oħra se jwieġeb fi żmien 15-il jum ta’ xogħol minn meta jirċievi dik it-talba. F’każijiet ta’ urġenza partikolari, il-laqgħat tas-Sottokumitati u tal-Gruppi ta’ Ħidma jistgħu jitlaqqgħu fi żmien iqsar, jekk ikun hemm il-kunsens taż-żewġ Partijiet.
            
            
               3. Il-laqgħat tas-Sottokumitati u tal-Gruppi ta’ Ħidma se ikunu msejħa b’mod konġunt miż-żewġ Segretarji.
            
            
            
            
               Artikolu 7
            
            
               1. Kull Parti tista’ titlob lill-kopresidenti biex iqiegħdu punt fuq l-aġenda għal laqgħa. Dawn it-talbiet se jitressqu quddiem is-Segretarji mill-inqas 15-il jum ta’ xogħol qabel il-laqgħa, u kull dokumentazzjoni se titressaq mill-inqas 10 ijiem ta’ xogħol qabel il-laqgħa.
            
            
               2. Is-segretarji se jikkomunikaw l-abbozz tal-aġenda lill-Partijiet mhux aktar tard minn ħamest ijiem ta’ xogħol qabel il-laqgħa. F’ċirkustanzi eċċezzjonali, il-partijiet jistgħu jiddeċiedu flimkien li jżidu punti fuq l-aġenda fi żmien qasir.
            
            
            
               Artikolu 8
            
            
               1. Is-Segretarji se jħejju b’mod konġunt abbozz tal-minuti ta’ kull laqgħa.
            
            
               2. Sakemm il-Partijiet ma jiddeċidux mod ieħor, il-laqgħat mhux se jkunu pubbliċi.
            
         
         
            
            
         
         
            
                  
                     (1)
                  
                        ĠU UE L ….